Source: https://ziarulceahlaul.ro/vcm-lps-incepe-returul-acasa-cu-steaua/
Timestamp: 2020-01-27 13:37:13+00:00

Document:
VCM LPS începe returul acasă cu Steaua - Ziarul Ceahlaul - Ziarul Ceahlaul
luni, 27 ianuarie 2020 3:37 PM
futsalSPORTvolei
La finele acestei săptămâni debutează returul diviziei A1 de volei masculin, odată cu disputarea meciurilor din runda a 12-a. Federația de specialitate a stabilit în vară ca două etape din retur să se dispute la finele acestui an, iar cu această ocazie, voleibaliștii de la VCM LPS Piatra Neamț vor primi pe teren propriu vizita formației de pe locul 2, Steaua București. După o primă parte a sezonului foarte slabă, trupa pietreană este obligată în retur să se refacă din toate punctele de vedere, moral și sportiv, pentru a mai spera la evitarea retrogradării în turneul pentru locurile 7-12. În acest moment, băieții lui Nicu Buruș se află la 5 puncte de primul loc, care permit rămânerea în primul eșalon, un ecart nu foarte mare de recuperat, însă jocul echipei trebuie mult schimbat în bine. Oficialii pietreni nu pot face achiziții până la finele acestui an, conform regulamentului, iar echipa trebuie să se descurce în aceste ultime două partide din decembrie cu lotul pe care îl are la dispoziție. Astăzi, Iosif și compania vor avea o misiune foarte grea în partida cu Steaua București, formație care în tur a pierdut doar două jocuri și care are același număr de puncte, 28, la fel ca și liderul, Municipal Zalău.
De partea cealaltă, gazdele, care în vară au avut o campanie de achiziții destul de consistentă, dar care achiziții nu au confirmat, sunt pe ultimul loc în clasament cu doar două puncte. Pietrenii au pierdut în tur, pe terenul Stelei, cu 1-3, însă după o evoluție destul de bună, care dădea speranțe pentru jocurile următoare, dar care ulterior s-a dovedit a nu fi așa. Steaua e favorită la victorie, mai ales că Volei Club, în meciurile de pe teren propriu din tur, a obținut un singur succes, 3-2 cu CSM București, și se pare că nici aportul suporterilor, care de multe ori a fost al șaptelea jucător, nu prea mai contează. Volei Club a încheiat turul cu o înfrângere, după 0-3 la Zalău, în timp ce bucureștenii s-au impus cu 3-1 în partida din deplasare cu Banatul Caransebeș. Duelul de la Piatra Neamț dintre VCM LPS și Steaua București se joacă de la ora 16 la sala Polivalentă și va fi arbitrat de cuplul, Nicolae Marin – Florin Dimachi. Două jocuri din această primă rundă a returului, Banatul Caransebeș – Tricolorul Ploiești și Universitatea Cluj – Unirea Dej, s-au disputat ieri.
Celelalte partide sunt SCM Craiova – Știința Baia Mare, Știința Bacău – Municipal Zalău și CSM București – Arcada Galați.
Unic vrea puncte cu Dinamo
Voleibalistele de la Unic Piatra Neamț vor întâlni astăzi, în deplasare, pe Dinamo București, în prima rundă din returul diviziei A1. Fetele lui Rareș Gavril și Mihaela Voivod au plecat foarte încrezătoare în capitală, în primul rând datorită evoluțiilor pozitive din ultimele două partide, unde au pierdut de fiecare cu 1-3, însă pe terenul formațiilor care sezonul trecut au terminat campionatul pe locurile 2 și 3, CSM Târgoviște și CSM București. Trupa pietreană a pierdut jocul tur cu Dinamo de acasă, 0-3, însă atunci s-a jucat chiar în prima etapă, când echipa nu era foarte închegată, dar ulterior jocul a crescut mult în consistență, iar încrederea a crescut în sânul jucătoarelor și al oficialilor. De altfel, președintele de onoare Vasile Ouatu spunea la jumătatea turului că, dacă s-ar fi întâlnit atunci, Unic ar fi învins pe Dinamo. Gruparea din șoseaua Ștefan cel Mare a încheiat turul pe locul 5, cu 23 de puncte, cu 9 mai mult decât formația din Piatra Neamț, iar în ultima etapă a câștigat greu cu 3-2 pe terenul celor de la Penicilina Iași. VC Unic este pe locul 7, are 14 puncte, iar în partidele din deplasare a avut evoluții bune în tur.
Meciul dintre Dinamo și Unic se joacă în prologul etapei a 12-a, de la ora 12, și va fi arbitrat de cuplul, Mateizer – Ștefurac.
Tot în această rundă mai sunt programate partidele, CSM București – Alba Blaj, CSM Târgoviște – CSM Lugoj, CSU Galați – SCM Craiova, Medicina Târgu Mureș – SCM Pitești și Știința Bacău – Penicilina Iași.
Handbaliștii de la LPS Piatra Neamț susțin astăzi ultimul meci din turul campionatului pe teren propriu, în compania celor de la Atletico Alexandria, în etapa a 12-a a diviziei A. Trupa pietreană are șansa să își treacă în cont cel de-al treilea succes stagional, în fața unei colege de clasament și a unei echipe destul de apropiate valoric. Băieții de la Alexandria sunt acum pe 8 în clasament, cu 9 puncte, în timp ce elevii lui Stelian Bursuc se află o poziție mai jos, cu 6 puncte. Runda trecută, pietrenii au cedat cu 30-44 pe terenul celor de la Dobrogea Sud, în timp ce teleormănenii au stat. Duleul de la Piatra Neamț se joacă de la ora 11 și va fi arbitrat de cuplul, Mihai – Petre, din Brașov. O partidă din această etapă, Danubius Galați – Dobrogea II Sud, scor 32-24, s-a jucat în devans. Celelalte meciuri sunt, CSU Târgoviște – Știința Bacău și Politehnica Iași – CS Buzău, iar Farul Constanța, CSM II București și CSM Botoșani stau.
Futsal Ceahlăul încheie turul la Buzău
La finele acestei săptămâni se vor juca partidele rundei a noua, ultima a turului, în liga a doua de fotbal în sală, iar cu această ocazie Futsal Ceahlăul Piatra Neamț are cea de-a doua deplasare consecutivă la Buzău. După ce în urmă cu două săptămâni au evoluat pe terenul celor de la Luceafărul, de această dată, elevii lui Gabi Bucur au meci cu Fortius, formația de pe locul 6, cu 10 puncte.
De partea cealaltă, pietrenii ocupă poziția a treia în clasament, cu 18 puncte, și au plecat la Buzău cu moralul bun, după ce runda trecută au trecut la pas cu 7-3 de Inter Gheorghieni. Meciul de la Buzău se joacă duminică, de la ora 16, iar în această rundă mai sunt programate partidele, Imperial Wet – Colțea Brașov, Inter Gheorghieni – Bukovina Vicov, Pro-Tineret Sighișoara – Informatica II Timișoara și Blue Angel Cristian Brașov – Luceafărul Buzău.
Andrei Nistor, convocare la națională
Unul dintre jucătorii tineri de perspectivă din lotul celor de la Futsal Ceahlăul Piatra Neamț, Andrei Nistor, a primit o convocare la naționala României, sub 19 ani. Fotbalistul pietrean a fost dorit în lot de selecționerul Endre Kacso, pentru meciurile amicale pe care naționala de tineret a României le va susține săptămâna viitoare, în deplasare, cu naționala de seniori a Bulgariei. „Pentru Andrei, această convocare la naționala sub 21 de ani a României reprezintă cel mai important moment din carieră și cred că se va simți onorat atunci când va îmbrăca tricoul echipei naționale. Convocarea a venit în primul rând datorită evoluțiilor bune ale lui Nistor la echipa de club și sper să evolueze cât mai bine sub tricolor“, a declarat Cristi Vornicu, președintele de la Futsal Ceahlăul.
Eșecuri pentru echipele pietrene
Echipele de handbal de juniori III, masculin și feminin, de la LPS Piatra Neamț au pierdut primele meciuri la turneele de sală cu numărul 2 ale campionatului național. În competiția masculină, la Suceava, LPS Piatra Neamț a cedat la o diferență de două goluri, scor 18-20, în fața liderului, LPS I Vaslui, după ce la pauză, tot vasluienii au condus cu 9-5. La Onești, fetele de la LPS Piatra Neamț au cedat cu 28-31 duelul cu LPS Suceava, după ce la pauză adversarul a condus cu 15-13. Turneele de la Suceava și Onești se vor încheia astăzi, când băieții vor întâlni pe CSU Suceava, iar fetele pe CSS Bacău.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM